ለታላቁ ህዳሴ ግድብ ግንባታ ስኬት የህብረተሰቡን አመኔታ ማሳደግ ይገባል-ምክትል ጠቅላይ ሚኒስትር አቶ ደመቀ መኮንን
ለቀጣይ የታላቁ ህዳሴ ግድብ ግንባታ አፈፃፀም ስኬት ዳግም በህብረተሰቡ ዘንድ አመኔታ ማሳደግ እንደሚገባ ምክትል ጠቅላይ ሚኒስትር አቶ ደመቀ መኮንን አሳሰቡ።የታላቁ ህዳሴ ግድብ ግንባታ ህዝባዊ ተሳትፎ አስተባባሪ ብሔራዊ ምክር ቤት በዛሬው ዕለት 10ኛ መደበኛ ጉባኤን አካሂደዋል፡፡ምክር ቤቱ ጉባኤውን በቀድሞ የግድቡ ሥራአስኪያጅ ኢንጂነር ሰመኘው በቀለ ህልፈት የአንድ ደቂቃ የህሊና ፀሎት በማድረግ ነው የጀመረው፡፡በጉባኤውም የህዝባዊ ንቅናቄን የሚያሳዩና የግድቡ አጠቃላይ ቴክኒካል ሪፖርትን የሚያሳዩ ሁለት ሪፖርቶች ቀርቧል፡፡በጉባኤው ላይ የተገኙት የታላቁ ህዳሴ ግድብ ግንባታ ህዝባዊ ተሳትፎ አስተባባሪ ብሔራዊ ምክር ቤት ሰብሳቢ ምክትል ጠቅላይ ሚኒስትር አቶ ደመቀ ከታችኛው ተፋሰስ ሃገራት ጋር መተማመንን የማጉልበት ሥራዎችን ማጠናከር እንደሚገባ ገልጸዋል፡፡ምክትል ጠቅላይ ሚኒስትሩ መላው ኢትዮጵያውያን በታላቁ የህዳሴው ግድብ ግንባታ ላይ የሚያደርጉት ተሳትፎ ተጠናከሮ እንዲቀጥል የሚያስችሉ ሥራዎች እንደሚከናወኑም ተናግረዋል፡፡ ባለፉት 6 ወራት ግማሽ ቢሊዮን ብር ገደማ የሚደርስ የቦንድ ግዥ የተከናወነ ሲሆን የኢትጵያውያን አሻራ የሆነው የህዳሴው ግድብ ላይ የህዝቡን ተሳትፎ ለማጠናከር ችግሮችን በመፈተሸ እንደሚሰራ ምክትል ጠቅላይ ሚኒስትር ደመቀ መኮንን ገልጸዋል፡፡በግድቡ ቴክኒካል ሪፖርት ላይ የሲቪል ሥራዎች 82 በመቶ መድረሱና የኃይል ማመንጫ ተርባይንና ቴክንክ ሥራዎቹ ብዙ እንደሚቀራቸው ተገልጿል፡፡ከግድቡ ግንባታ ጋር ተያይዞ የብረታብረት ሥራ ጥራትን ማረጋገጥ፣ የወንዝ አቅጣጫ ማስቀየሪያና ማስተንፈሻን ማጠናቀቅ ጋር ተያይዞ ሥራውን ከሚያከናወኑ ተቋማት ጋር ተጨማሪ ስምምነቶችን በፍጥነት ተፈራርሞ ወደ ሥራ ለመግባት ትኩረት መሰጠቱ ተነግሯል፡፡በቀጣይ ሁለት ዓመታት ሁለት ተርባይነሮችን ማስጀመርና በቀጣይ አራት አመት ውስጥ ግድቡን በማጠናቀቅ ሥራ ለማስጀመር በሁሉም በኩል ርብርብ ይደረጋልም ተብሏል፡፡እስከአሁን ግንባታውን ለሚያከናውነው ሳሊኒ ኮንስትራክሽን የተከፈለውን 25 ነጥብ 7 ቢሊዮን ብር ጨምሮ ከ98 ቢሊዮን ብር በላይ ወጪ መደረጉም ተገጸዋል፡፡ለህዳሴ ግድብ ግንባታው ስባል ከአካባቢው ተነስተው በተለዋጭ ቦታ ለሰፈሩ ከ5 ሺህ በላይ ለሚሆኑ አባወራዎች የትምህርት፣ የጤና፣ የግብርናና መሰል የመሰረተ ልማት ግንባታ 70 በመቶ መድረሱም በሪፖርቱ ተመልክቷል፡፡በጉባኤው የተለያዩ ጥያቄዎችና አስተያየቶች ተነስተው ምላሽ ተሰጥተውበታል፡፡